Ialysós

Ialysós (, myös Ialyssós) on Kreikan kaupunki sekä samanniminen Ródoksen kunnan kunnallisyksikkö (Δημοτική Ενότητα Ιαλυσού, Dimotikí Enótita Ialysoú) ja entinen itsenäinen kunta. Se sijaitsee Ródoksen saarella, Ródoksen alueyksikössä Etelä-Egean saarten alueella. Kaupungin ja kunnallisyksikön väkiluku on 11 331 (vuonna 2011).

 Historia 
 Antiikki 

Ialysoksen seutu on ollut asuttu jo minolaisella ja mykeneläisellä kaudella. Antiikin Ialysos oli yksi saaren kolmesta vanhasta kaupungista Lindoksen ja Kameiroksen ohella. Kaupungit perustettiin sen jälkeen, kun doorilaiset asuttivat saaren noin 1100–900 eaa. Ialysoksen akropolis eli linnavuori sijaitsi nykyisin Filérimos-kukkulana tunnetulla vuorella. Vuosina 1000–600 eaa. Ialysos perusti siirtokuntia Välimeren rannikoille. Vauraimmillaan kaupunki oli löytöjen perusteella 400-luvulla eaa. Ialysos taantui asukkaiden alkaessa muuttaa uuteen, vuonna 408 eaa. perustettuun Rhodoksen kaupunkiin.

pienoiskuva|vasen|Filérimos-kukkula, antiikin Ialysoksen kaupungin akropolis.
Filérimos-kukkulalla on säilynyt raunioita muun muassa Athene Poliaalle omistetusta temppelistä sekä lähdekaivorakennuksesta. Bysanttilaisella keskiajalla paikalla oli eri vaiheissa useita kirkkoja sekä luostari. Kukkulaa myös linnoitettiin tuolloin.

 Nykyinen kaupunki 
pienoiskuva|vasen|Ialysóksen kaupunkia.

Nykyinen Ialysóksen kaupunki sijaitsee noin kaksi kilometriä pohjoiseen Filérimos-kukkulasta ja noin kuusi kilometriä länsilounaaseen Ródoksen kaupungista, jonka esikaupunkialuetta se nykyisin käytännössä on. Kaupungin aiempi nimi oli Triánta (Τριάντα, ”Kolmekymmentä”). Vuonna 1976 se nimettiin uudelleen antiikin aikaisen kaupungin mukaan. Muuta historiallista yhteyttä kaupunkien välillä ei ole.

Ialysós on nykyisin yksi Ródoksen turismin keskuksista. Kaupungin ympäristössä on rantaa, joka on tuuliolosuhteittensa ansiosta erityisesti lainelautailijoiden suosiossa. Ródoksen kansainvälinen lentoasema sijaitsee noin kuusi kilometriä kaupungista länteen.

Ialysós oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Ródoksen kuntaan yhdessä Afántoun, Archángeloksen, Attávyroksen, Kallithéan, Kámeiroksen, Líndoksen, Nótia Ródoksen ja Petaloúdesin kanssa.

 Lähteet 

 Aiheesta muualla 

 Δημοτική Ενότητα Ιαλυσού. Δήμος Ρόδου. Ialysóksen kunnallisyksikön verkkosivu. 

Luokka:Etelä-Egean saarten entiset kunnat
Luokka:Etelä-Egean saarten kaupungit
Luokka:Ródos